Metsanurk'i tegelaste piinlik delikaatsus kaasinimestele tuleb juba "JumalaIastes" täiel määral esile. Äärmiselt õrna nahaga on üliõpilane Arndt ("Laenamas") ja seminarist Haavik ("Pidul"). Sambla Ränil ("Jumalakartlik") on nii õrn südametunnistus, et ta hobusevargust ei kesta, vaevalt suudab ta lehma võõrast laudast välja talutada ja sedagi suure palvetamise ja patukahetsusega Jumala poole - veel enne süütegu! "Pühade lõpp" on terveni  ehitatud peategelase südametunnistuse piinadele. Luise lapsepõlvest jutustatakse ("Isamaa õilmetes"), et teda eksimise puhul süda väga vaevanud ja et ta enne rahu pole saanud, kui süü üles tunnistatud. Erksast südametunnistusest jutustab ka Luise päevaraamat. On palju kergemate kommetega naisi kui Luise, aga nad ei märka seda. Siia liiki kuulub ka Luise viimane ohver: külakoolmeister Tammemägi. Oma neitsilikkuse Luisele kaotades ta peab end ise võrgutajaks, ta õrn südametunnistus on täis patutunnet ja  heakstegemise vägimeelt.